Torsten Gejl (ALT), 2024-12-06:
Tak, formand.
Man kan vel godt tillade sig ud fra den her debat at spørge: Er Danmark et grønt foregangsland?
Jeg vil sige, at det er vi på ingen måde.
Om det så et formørket syn, ved jeg ikke.
Jeg synes bare også, det er vigtigt at være ærlig.
Regeringen kommer med mange eksempler på, at vi skulle være det.
Han glemmer hver gang at sige, at vi også er det land i verden, som producerer mest kød pr. indbygger.
Vi burde faktisk ikke engang nævne det.
Generelt er vi et land, der sætter et kæmpemæssigt klimaaftryk på verden – et meget, meget stort sort fodaftryk.
Jeg udleder som europæer tre gange mere CO 2 end en inder.
Er det så mig, der er den grønne pioner, eller er det inderen?
Er det bare at opmane et skræmmebillede?
Der tror jeg ikke, at vi kommer tilstrækkeligt mange vegne ved ligesom at lade, som om vi er et grønt foregangsland, når vi ikke er det, og ligesom få det til at se ud, som om vi er nået meget længere, end vi er.
Jeg tror, det er vigtigt, at vi er ærlige omkring situationen og tør sige, hvordan udfordringerne er, og hvor store de er, og så tror jeg, at det, som er vigtigt, er at komme med anvisninger til løsninger, altså call for action, sådan at man ikke bare læner sig tilbage i afmagt, men tænker: Okay, der er nogle ting, vi kan gøre.
Det er den måde, jeg tror vi skal gøre det på.
Det her beslutningsforslag handler jo om at lave nogle strategier på nogle utrolig vigtige områder og så sætte sig sammen og finde ud af, hvornår vi skal leve op til de strategier på de forskellige områder.
Årstallene er ikke sat på.
I Alternativet vil vi gerne udfase importen af biomasse.
Vi har lige set de her udsendelser og artikler om, at det er hele skove, vi brænder af.
Det er ikke kun resttræ; det er hele skove i noget af den import, vi får.
Det vil vi selvfølgelig gerne være med til at stoppe.
Så kan man også spørge: Er det et grønt foregangsland, der importerer så meget biomasse, hvoraf noget er hele skove, der bliver brændt af?
Angående fødevareprotein vil jeg sige, at noget, som sådan et beslutningsforslag her kan, er at lægge nogle ting frem, som man måske bliver lidt overrasket over, f.eks. at Danmark er nettoimportør af protein – altså at vi faktisk importerer mere protein, end vi eksporterer.
Landbruget ynder jo at sige, at vi forsyner hele verden med fødevarer, men vi importerer altså 1,6 mio. t soja, der er dyrket der, hvor der skulle have stået regnskov.
Mange af de fisk, vi fanger, putter vi i dyr, plus at 80 pct. af alle de planter, vi producerer, putter vi også i dyr.
Så vi bruger ufattelige mængder af protein på vores dyrelandbrug.
Derfor vil vi gerne være med til at finde ud af, hvordan vi i højere grad kan blive eksportører af proteiner, og det skal selvfølgelig være grønne planteproteiner.
Jeg synes heller ikke, at det er et grønt foregangsland, som importerer så ufattelig meget soja, som man dyrker der, hvor regnskoven skulle stå.
Med hensyn til CO 2 -udledninger vil vi gerne være med til at sætte mål for, hvornår vi kan begynde at håndtere klimaudledningen fra vores forbrugsvarer.
Jeg har også lyst til at drille Enhedslisten lidt med den flyafgift der, men jeg lader være, for jeg tror ikke, at Enhedslisten i dag ville være gået ind i den aftale, hvor der er lavet så lille en flyafgift, og hvor pengene ikke går til den bæredygtige omstilling.
Med hensyn til de her 30 pct. beskyttet natur og 10 pct. strengt beskyttet natur vil vi i Alternativet super gerne være med til at sætte et årstalsmål for, hvornår vi skal nå det.
Det er jo noget, som hele Folketinget diskuterer, og som vi faktisk er på vej ud over stepperne med.
Er vi så et grønt foregangsland?
Og skal vi, som det blev foreslået af regeringen, være en international rollemodel?
Altså, vil vi, der har omkring 1 pct. vild natur tilbage, blive taget alvorligt som international rollemodel, når vi skal ud at lære lande, som har langt, langt mere natur tilbage, hvordan de skal passe på den?
Det tror jeg vi skal være forsigtige med.
Jeg mener ikke, at det er et grønt foregangsland, der har så lidt natur tilbage, formand.
Jeg ville bare kvittere for forslaget og for en vigtig debat om fire rigtig vigtige ting i vores bæredygtige omstilling og så præcisere, at Alternativet stemmer grønt til beslutningsforslaget.